આ સમયે મગજ સમતુલા ગુમાવે છે અને મોઢામાંથી ન બોલવાના શબ્દો સરી પડે છે. એકાદ ગાળનો ટપ્પો માત્ર જડ વસ્તુઓ કે સજીવ પૂરતોજ મર્યાદિત નથી. આવું ક્યારેક પશુ કે પક્ષીઓ પ્રત્યે પણ થાય છે. સાયકલ કે સ્કૂટર પર જતી વખતે રસ્તાનું કૂતરું ભૂરાયું થઈને પાછળ દોડીને પગનો લોચો કાઢવાની કોશિષ કરે. ગાયની બાજુમાંથી પસાર થતી વખતે ગાયની ઢીંકમાંથી માંડ બચી જઈએ. અંધારામાં જાડી દોરીને બદલે સર્પ સરકતો જોવા મળે. આવા તો અનેક પ્રસંગોનો આપણે જીવનમાં સામનો કર્યો જ હશે. ઉનાળામાં ધોમ ધખતા તડકામાં ઝાડના છાંયડાનો આશ્રય લઈને, તમે પસીનો લૂછવા ઊભા રહીને હાથમાંથી રૂમાલ કાઢો ત્યાંજ એક ડાળ કે ઝાડ પરથી ઉડતો કાગડો વગર ઈરાદે અજાણતા વરસાદના છાંટાંને બદલે તેની ચરકનો ચીકણો લોંદો આશીર્વાદ રૂપે ટપકાવે.